Diit 10
Pal kɛ kui̱ luɔ̱k mi cuɔ̱ɔ̱ŋ
(Dit Dee-bid)
1
Ɛŋu mɔ ci rɔ nɔa̱a̱n ɔ
lö Kuoth Nhial?
Ɛŋu mɔ ci rɔ tɛ̱̈ɛ̱̈ ɔ
guäth in ta̱a̱ kɛ riɛk?
2
Kɛ ciaŋ jiääk la yɔŋ gua̱n
nyuɔɔni ram mi can.
Akɛ kua käp ɛ lätkiɛn
tin ci kɛn kɛ la̱t.
3
Kɛ ɣöö ji̱ nyuɔɔni la liakɛ ni rɔ̱
kɛ cär lo̱cnikiɛn,
la nhɔakɛ ni nyin ɣɔaa
lökɛ Kuoth Nhial.
4
Kä ji̱ dueeri la liakɛ ni rɔ̱,
kä lökɛ Kuoth.
Cärkiɛn diaal la latkɛ ni ɣöö
thil ɣɔw Kuoth.
5
La gɔw ŋɔak diaal kä kɛ
gua̱thni diaal,
nɔ̱a̱n ŋuɔ̱tku kɛ cärkiɛn ɛlɔ̱ŋ
la kɛn ji̱ tɛ̈riɛn a yɔŋ.
6
Kä ruackɛ kɛ lo̱ckiɛn wäkɛ i̱,
“Kɔn /cakɔ bi pɛ̈ɛ̈n,
kä /cakɔ bi tekɛ riɛk ni̱nikɔ
rɛy ri̱cni diaal.”
7
Kä thokdiɛn te ni bit kɛnɛ mɛ̈ɛ̈t
kɛ yiöŋ nath thi̱n,
kä lat lɛpdiɛn ni kac kɛnɛ nyuɔɔn.
8
Kä la pa̱thkɛ ni ja̱a̱l
duɔ̱pni rɛy wec,
kä näkɛn nɛy tin can gua̱thni
tin cuɔl cuɔɔl.
La tiɛtkɛ ni nɛy tin thil lua̱ŋ.
9
La bi̱emkɛ naath
tɔ̱ɔ̱cä ce̱tnikɛ lony,
li̱p kɛ kɛ ɣöö ba can kulɛ käp.
La guɛckɛ can kä ba jɛ käp
kɛ cambakdiɛn.
10
Kä la kɛn can a to̱l kä piny,
la kɛn kɛ a kui̱r kä piny kɛ buɔ̱m.
11
Kä bikɛ cu ca̱r kɛ lo̱ckiɛn
wäkɛ i̱,
“Ci Kuoth ɛ pa̱l ruëëc
/cɛ min tuɔɔk lɛ nɛn.”
12
Bër lö Kuoth Nhial,
kapni tetdu nhial lö Kuoth,
/cu ram mi cuc lɛ pa̱l ruëëc.
13
Kä ɛŋu mɔ la gua̱n dueeri
Kuoth a lo̱k ɔ,
kä ruac ɛ kɛ lɔcdɛ wëë i̱,
“/Ci Kuoth ɣä bi luk”?
14
Duundɛ ɣöö la nɛɛni riɛk
lö Kuoth Nhial,
la ŋäci jɛ kä bi jɛ käp kɛ tetdu,
kɛ ɣöö la käp can rɔ ka ji̱,
kä ɛ ji̱n gääŋ rɛ̈tni.
15
Woc buɔ̱m ji̱ nyuɔɔni kɛnɛ
la̱a̱t jiäkni,
woc nyuɔɔnkiɛn diaal amäni
mi cikɛ thuɔ̱k.
16
Kuoth Nhial ɛ kuäär mi do̱raar,
kä bɛ ji̱ wi̱i̱ni tin /ca jɛ pal
riaw muundɛ.
17
Ci min go̱r can ɛ liŋ
lö Kuoth Nhial,
ku kɛ bum kä liŋ wieediɛn.
18
Kämni rɛ̈tni kɛnɛ
nɛy tin yɔaŋkɛ cuɔ̱ɔ̱ŋdiɛn,
kɛ ɣöö /ci ji̱ nyuɔɔni ti la
ji̱ ɣɔaa ti duɛ̈k kɛ bilɛ
nyɔk kɛ jak kä dual.
